Lav et referat af nedenstående tekst:

Tekst:
Hos auktionshuset Lauritz.com er rav stadig det næstmest brugte søgeord kun overgået af Wegnermøbler. Det fortæller meget godt, at interessen for at købe rav stadig er enorm. Og priserne er stadig rigtigt høje. - Det begyndte for alvor i sommeren 2014. Pludselig tog priserne fart, og vi fik så meget rav ind, at vi måtte sige stop. Nu har priserne fundet et leje på et højt niveau, siger partner i Lauritz.com Michael Mølgaard. Det er kineserne, der byder hinanden op. De er stadig vilde med det danske rav, og købekraften er til stede. Rav har en religiøs betydning, og der er stor prestige i at have et flot stykke rav. Kinesernes sædvanlige ravkilder er ramt af uroligheder, og derfor er efterspørgslen steget i Danmark. Michael Mølgaard og en kollega er på turne i Nordjylland for at få rav fra private samlere i kommission. Det sælges for højeste bud på hjemmesiden. På Hanstholm Gl. Kro dukker Thorkild Iversen op med en plastikpose fra Rema fyldt med rav fra et langt samlerliv. - Man bliver bidt af at finde rav. Og nu har vi hørt så meget om de gode priser. Vi kender en, der fik 90 kroner pr. gram for et stykke på 80 gram, siger Thorkild. Hans kone Ingrid har taget en ravhalskæde med og konstaterer: - Der er ravfeber! De to fortæller om ravsamlere, der går om natten med lygter for at få del i de gyldne klumper. Thorkilds ravstykker - i alt cirka 3,5 kilo store og små stykker - blev vurderet til 32.000 kroner. Erfaringen viser, at den reelle pris ofte havner et godt stykke over vurderingen afhængig af stykkerne kvalitet. Alligevel tager Thorkild sit "guld" med hjem igen. - Det må jeg lige spekulere over, lyder kommentaren. I Nordjylland Live i aften får vi besøg af Nordjyllands nok største ravekspert, ravsliberen fra Sæby Frants Kristensen. Han giver gode råd om, hvordan du selv kan finde rav. Vi skal også med en samler på stranden.

Referat:
Kinesisk efterspørgsel giver tårnhøje priser på rav og stort salg på auktioner.